<classify> JOTO la michuano ya Mataifa ya Afrika, Afcon 2019 nchini Misri linaendelea kupanda baada ya kufikia hatua ya 16 bora, huku timu nyingine nane zikifungasha virago na kurudi nyumbani.Timu tatu zilishiriki kwa mara ya kwanza, ambazo ni Madagascar, Burundi na Zimbabwe, ambazo zilikanyaga kwa mara ya kwanza kabisa michuano hiyo. Baada ya kuanguka katika michuano ya mwaka huu, ikiwemo Tanzania ambayo ilishiriki baada ya miaka 39, sasa ni wakati wa kujipanga upya kwa ajili ya kufuzu na kushiriki fainali za mwaka 2021 na kuhakikisha zinafanya vizuri zaidi. Michuano hiyo ya 32 kufanyika ilishirikisha jumla ya timu 24, na kupangwa katika makundi sita huku timu ya taifa ya Tanzania, Taifa Stars, ikiwa katika Kundi C pamoja na Senegal, Algeria na Kenya.AFRIKA MASHARIKIKwa mara ya kwanza Afrika Mashariki ilipeleka timu nne, ambazo ni Tanzania, Uganda, Kenya na Burundi huku Uganda ikizingarisha zingine kwa kufanikiwa kucheza hatua ya timu 16 bora huku zingine zikiaga na kurudi mapema kwao. Wakati Kenya wakiambulia pointi tatu zinazowafanya kushika nafasi ya tatu kwenye Kundi C ambazo walizivuna kwenye mchezo dhidi ya majirani zao Tanzania kwa ushindi wa mabao 3-2, wakati Burundi nao wakiwa kama Taifa Stars wakiambulia patupu kwa kugawa pointi tatu kwenye kila timu waliyokuwa wanacheza nayo.USHIRIKI WA TANZANIAMakala haya yanaangazia ushiriki wa timu ya Taifa Stars kwenye michuano hiyo ya Afcon 2019, ikiwa ni ya 32 tangu kuanzishwa kwake. Hii ni mara ya pili kwa Tanzania kushiriki kwani waliwahi kufanya hivyo mwaka 1980, ikiwa ni miaka 39 tangu washiriki kwa mara ya mwisho wakipangwa katika Kundi C.Taifa Stars kwenye kundi hilo walifanikiwa kucheza michezo mitatu, lakini walifungwa yote na kuwa sawa na daraja la kuwavusha timu zingine. Kwenye mchezo wao wa kwanza walilala kwa mabao 2-0 dhidi ya Senegal wakati SOKA Stars ni kipindi cha kusonga mbele mchezo wa pili walipoteza kwa mabao 3-2 kutoka kwa majirani zao Kenya licha ya mara mbili kuwa mbele kwa bao 1-0 na baadae 2-1 kabla ya kufungwa kwa mabao 3-2.Kwa ujumla kikosi hicho kinachoongozwa na kocha raia wa Nigeria, Emmanuel Amunike kimejikuta kikiondoshwa kwenye michuano hiyo kikiwa kimeweza kufunga mabao mawili yaliyowekwa kimiani na wachezaji wake wa kulipwa, Simon Msuva na nahodha Mbwana Samatta. Ushiriki wao umekuwa na faida kubwa kwao kwani kwa matokeo waliyopata yamebaki kuwa somo kubwa na kujua sehemu gani wajikite waweze kujipanga dhidi ya michuano inayokuja, moja ya mambo yaliyokifanya kikosi hicho kisitambe mbele ya mataifa mengine.TATHMINI YA KUNDI CKatika kundi hilo, timu za Algeria na Senegal zilipewa nafasi kubwa ya kufanya vizuri tangu mwanzoni mwa mashindano hayo na hilo ndivyo lilivyokuwa. Hali iliyokuwa ngumu kwa timu kama Taifa Stars kupewa matumaini makubwa ya kuweza kufanya vyema kutokana na kutokuwa na uzoefu kwenye michuano hiyo kwani ni mara yao ya pili kushiriki, ikiwa ni tofauti na Kenya ambao wameshiriki mara sita huko nyuma.Lakini katika ushiriki wao wameonesha ushindani mkubwa kwenye kundi lao licha ya kuwa ni timu inayoongoza kwa kufungwa mabao nane wakifuatia Kenya walioruhusu mabao saba. Huku kinara wa kundi hilo Algeria akijikusanyia pointi zote tisa akiwa hajapoteza mchezo wowote wala kuruhusu lango lao kufungwa bao wakati Senegal akishika nafasi ya pili kwa pointi sita na kufungwa bao moja wakifanikiwa kuvuna alama sita na kupoteza mchezo mmoja dhidi ya Algeria.MAANDALIZI HAFIFUWakati mataifa jirani na mengine yakienda kufanya maandalizi nje ya nchi tena barani Ulaya kujipanga kwa michuano hiyo, Tanzania nayo kupitia TFF iliahidi kuipeleka timu kambini Ulaya kwa ajili ya maandalizi.Badala ya kuanza mapema Shirikisho la Soka Tanzania TFF lilikaa kimya hadi pale siku zilipokwenda na kubaki muda mfupi ndipo kukurupuka badala ya kuanza kwa maandalizi ya mapema kuiandaa timu hiyo. Taifa Stars ilijipima nguvu mchezo wa kimataifa wa kirafiki kwa kucheza dhidi ya wenyeji Misri na kufungwa 1-0 kabla ya kurudiana katika mchezo mwingine dhidi ya Zimbabwe, lakini huu ulikuwa kama mechi mazoezi.UZOEFU MDOGOKilichosababisha kikosi cha Stars kushindwa kupata matokeo mazuri kwenye michuano hiyo ni kukosa uzoefu kwenye mechi za kimataifa na hii inatokana na kucheza mechi chache za kimataiafa, ambazo zingeweza kuwapatia uzoefu kama Madagascar. Madagascar pamoja na kushiriki kwa mara ya kwanza mashindano hayo, lakini kikubwa kilichowabeba ni kule kucheza mechi nyingi za kitaifa za majaribio, ambazo ziliwapa uzoefu mkubwa.Kupitia michezo yao yote waliyocheza kwenye Kundi lao Stars walikuwa wanafungwa mabao kutokana na wachezaji wanaunda kikosi hicho kukosa umakini wa kuwachunga vilivyo wapinzani wao hasa wanapokaribia kwenye lango lao. Kwenye safu ya ulinzi na sehemu ya kiungo wachezaji wa kikosi hicho walikuwa wanapata shida kwa kushindwa kumiliki mipira kiasi cha kushindwa kujenga mashambulizi kuelekea kwenye lango la wapinzani hivyo wapinzani wao walikuwa wanatumia nafasi kwenye maeneo hayo kama silaha ya kuwaangamiza huku Stars wakijikuta wakicheza mchezo wakujilinda wakati wote.Changamoto zote hizo zilitokana na wachezaji wengi wanaunda timu hiyo kutokea ligi ya ndani ukiwatoa akina Samatta na Msuva ambao wanakipiga kwenye mataifa ya kigeni walikuwa wanajitahidi kuonesha kiwango cha tofauti lakini kukosa huduma nzuri kutoka kwa wachezaji wengi kulichangia kutokuona umuhimu wao.MFUMO WA KOCHAWachezaji wa kikosi hicho walionekana kabisa kushindwa kusimama kwenye mfumo wa kocha Amunike ambaye anaamini kwenye kukaba zaidi kwa kujilinda muda wote huku wakishambulia kwa kushtukiza.Lakini wachezaji hao walionekana kutoka kabisa kwenye mfumo huo hasa pale wanaporuhusu kufungwa bao la kwanza kwenye mchezo wa mwisho wa kundi dhidi ya Algeria walianza vyema kwenye dakika 30 za awali kitendo cha kufungwa bao la uongozi, wachezaji wa kikosi hicho walionekana kushindwa kuhimili vishindo na presha, jambo lililowafanya hadi wanaenda kwenye mapumziko wakiwa wameruhusu kufungwa mabao 3-0. Kutokana na hali hiyo sioni kama kocha huyo ana makosa makubwa kwenye kuboronga kwenye kikosi hicho bali na huenda wachezaji walishindwa kabisa kufuata taratibu zake.POSHO ZA WACHEZAJIKuna madai kuwa wachezaji hawakupewa posho kwa wakati na kuna wakati nusura wagomee mazoezi hadi pale walipopozwa kwa kupewa chao. Hilo ni fundisho kwani siku nyingine wakati wa mashindano TFF wajitahidi kuandaa posho na wachezaji mapema.UWEKEZAJI UFANYIKEKupitia matokeo hayo kama taifa tunapaswa kukaa chini kutathimini tulichokipata kwenye michuano hiyo na kuangalia kwa kipa kile kilichotuangusha badala ya kukaa na kuangalia tulipoangukia. Hilo halitatusaidia kabisa na kwanza tujue kilichotuangusha na baadae tupafanyie kazi na kutorudia tena makosa.Serikali kwa kushirikiana Shirikisho la Soka nchini TFF, wanapaswa kusikia kilio cha Watanzania kuchukulia maumivu wanayowapata kwa jicho la tatu na kuyafanyia kazi kwa kufanya uwekezaji kwenye miundombinu bora itakayozalisha wachezaji watakaokuja kuwa tegemeo na azina kwa taifa.Kupitia balozi za mataifa mbalimbali tuone umuhimu kama taifa kutengeneza mfumo utakao tuwezesha kufanya mawasiliano na kuwaomba vijana wetu kupelekwa kwenye viituo vyao wakalelewe kwenye misingi ya kisoka kwa faida ya kikosi kijacho.  <topic>: michezo 